ועדת הכספים, כנסת 23, פרוטוקול מספר 155, 2020-11-02 10:30

משה גפני: הצעת חוק לתיקון פקודת מס הכנסה (מס' 256) (הטבות מס ליישוב עירוני מעורב), הכנה לקריאה שנייה ושלישית.

משה גפני: אנחנו פה התלבטנו מאוד עם היועץ המשפטי לממשלה, עם משרד המשפטים.

שגית אפיק: בהמשך לדיונים שהיו כאן, וגם לאור הקשיים שאתה העלית, אני העליתי וגם משרד המשפטים העלה הוספת קריטריון חדש לחוק הטבות המס.

שגית אפיק: הצלחנו לאתר קריטריון שעובד עם שני הקריטריונים הקיימים היום בחוק.

שגית אפיק: שני הקריטריונים שיש היום בחוק: מדד חברתי-כלכלי ומדד פריפריאלי, בנוסף לשיקול הביטחוני.

שגית אפיק: יש הגדרות נוספות בחוק הטבות המס שמתייחסות לישובים עירוניים.

שגית אפיק: השינוי שנעשה כאן בא לתקן איזה שהוא עיוות שנוצר, בין היתר כתוצאה מהתיקון שנעשה ביחס לנהריה שהוא יישוב עירוני שנמצא בתוך תשעת הקילומטרים וחל עליו השיקול הביטחוני.

שגית אפיק: לגבי ישובים עירוניים שנמצאים בסביבה של העיר נהריה, גם אם המדד החברתי-כלכלי והמדד הפריפריאלי שלהם נמוך, אולי אפילו נמוך במיוחד, נוצר איזה שהוא עיוות בהטבת המס שהם זכאים לה.

שגית אפיק: הרעיון של הצעת החוק אומר שיישוב עירוני באשר הוא, ככל שהמדד החברתי-כלכלי שלו והמדד הפריפריאלי שלו הוא ארבע ומטה, יהיה זכאי לתוספת של חמישה אחוזים בהטבת המס, ובלבד שסך כל ההטבה שלו לא תעלה על 12%.

שגית אפיק: זאת הוראת שעה לשנתיים, ששר האוצר, באישור ועדת הכספים של הכנסת, יהיה רשאי להאריך לשנים נוספות.

אוסאמה סעדי: את מדברת על אותם ישובים שהיו במפה.

שגית אפיק: ישובים שכבר היום זכאים להטבת מס, רק יכול להיות שהם זכאים לשבעה אחוזים או תשעה אחוזים.

שגית אפיק: עכשיו הם מקבלים תוספת של חמישה אחוזים, ובלבד שהם לא יעלו על 12 אחוז.

שגית אפיק: ירדו השיקולים הדמוגרפיים.

אחמד טיבי: האם היישוב מזערה ליד נהריה נכנס?

שגית אפיק: מזערה נכנס.

אחמד טיבי: מה לגבי מועצה אזורית מטה אשר?

אחמד טיבי: היא לא יישוב עירוני.

שגית אפיק: מטה אשר זה סיפור אחר.

אחמד טיבי: מה הסיפור?

אחמד טיבי: אנחנו רוצים שמטה אשר תקבל.

ינון אזולאי: הם נמצאים בהטבות?

משה גפני: עשינו חוק שהוא קריטריוני.

משה גפני: התברר שעם כמה ישובים יש בעיות.

אחמד טיבי: דיברנו עליהם בישיבה הקודמת.

משה גפני: לא דיברנו רק בישיבה הקודמת, דיברנו עליהם גם בעבר, ואני מניח שנדבר עליהם גם בעתיד.

משה גפני: עשינו הוראות שעה בחוק הקודם שהארכנו כמה וכמה פעמים.

משה גפני: הוספנו לנהריה מסיבות שונות.

משה גפני: לא לקחנו בחשבון שברגע שאנחנו מוסיפים לנהריה אנחנו פוגעים בעכו.

משה גפני: ואז באה חברת הכנסת מיכל שיר עם הצעת חוק.

משה גפני: לא אהבתי את הצעת החוק, כי היא באה לשנות סדרי בראשית.

משה גפני: ביקשתי מהממשלה שתכין חוק על כל הארץ, כי יש כאלה שנמצאים במצב לא טוב אחרי חמש שנים של החוק הזה.

משה גפני: לא יכולתי להתנגד לזה שנתקן את הנושא של עכו, רק ביקשתי שזה יהיה בתנאי שלא נשנה סדרי בראשית.

משה גפני: באה היועצת המשפטית של הוועדה ואמרה: "אם נטפל בעניין של המדד-הפריפריאלי והמדד הסוציו-אקונומי, אנחנו פותרים את הבעיה של עכו, את הבעיה של הישובים הערביים, את הבעיה של חצור ושל טבריה".

משה גפני: אנחנו רוצים שהתקנות, שהחוקים, שהקריטריונים יישארו עד שהממשלה תשנה אותם, וצריך לשנות אותם, היועץ המשפטי לממשלה אמר לנו.

משה גפני: כשישבתי עם שר האוצר ועם שר המשפטים, הם אמרו: "תקימו צוות כדי שיטפל בכל העניין הזה".

משה גפני: צריך לעשות את זה, לא יעזור כלום.

משה גפני: אם מישהו חושב לעצור את שר האוצר ולהגיד לו, "אל תיכנס לזה כי ראשי הרשויות ילכו נגדך", הוא טועה, כי ראשי הרשויות ילכו נגדו אם הוא לא יעשה כלום.

משה גפני: מה, שי חג'ג' במרחבים ישתוק?

משה גפני: הוא לא ישתוק.

משה גפני: עכשיו עומדת גם על הפרק הוראת השעה.

משה גפני: ביקשתי מאופיר שיעלה את העניין הזה.

משה גפני: אני לא יכול לבקש להאריך את הוראת השעה, כי בפעם האחרונה אמרתי שאני לא אבקש יותר.

משה גפני: כשישבתי עם שר האוצר, הוא אמר לי: "הבטחת שלא תבקש את זה יותר".

משה גפני: יש היום מצב שונה, יש היום קורונה, יש היום דבר שצריך להתחשב בו.

בצלאל סמוטריץ': למה לעשות את זה הוראת שעה לשנתיים?

בצלאל סמוטריץ': אם זה נכון, תעשו את זה קבוע.

משה גפני: היה צריך להפוך את החוק כולו לקבוע, לעשות אותו נורמאלי, אני רק לא רוצה לעשות את זה בוועדה.

בצלאל סמוטריץ': מה הסיבה שזה בהוראת שעה?

שגית אפיק: אני אענה לך בשני מישורים.

שגית אפיק: המישור האחד קשור בעכו.

שגית אפיק: עכו הייתה אחת מהערים שבעקבות התיקון בשנת 2015 ספגה פגיעה משמעותית בהטבת המס שלה.

שגית אפיק: הייתה לה אז אחת מהירידות הגבוהות בהטבה.

שגית אפיק: היא כלולה היום בהוראות השעה שפקעו.

שגית אפיק: התיקון הזה הוא גם תיקון של הוראת השעה, כי הוא בא לתקן איזה שהוא עיוות.

שגית אפיק: זה נכון שאם מדובר בתיקון עיוות היה רצוי לעשות את זה כהוראת קבע, אבל יש את העניין של העלות התקציבית, ויש להצעה הזאת עלות תקציבית.

שגית אפיק: ההסכמה הייתה שבכל זאת זה ייעשה בהוראת שעה שניתן יהיה להאריך באישור הוועדה.

משה גפני: אני מבקש לדעת מה עמדת הממשלה בעניין.

איתי טמקין: לגבי הצעת החוק החדשה שנותנת בונוס לרשויות שבסוציו ארבע ומטה, שזאת ההצעה שמונחת פה עכשיו, אנחנו חושבים שמבחינת קריטריונים היא יותר נכונה ויותר סבירה מההצעה שהונחה כאן בוועדה, היא משקפת קריטריונים שוויוניים לקבוצה רחבה יותר.

איתי טמקין: אחרי ששר האוצר למד את הנושא הוא ביקש לתמוך בהצעת החוק הזאת.

איתי טמקין: יש פה את שאלת המקור.

איתי טמקין: ההצעה הזאת עולה 50 מיליון שקל.

גדעון סער: מה זאת אומרת "שר האוצר ביקש לתמוך"?

איתי טמקין: בגלל חקיקת הנומרטור אנחנו צריכים להציע מקור לדבר הזה.

איתי טמקין: שר האוצר ביקש מאיתנו להציע לו מקורות כדי לממן את ההצעה הזאת, כי בלי מקור אין לממשלה אפשרות לתמוך בהצעת החוק בקריאה שנייה ושלישית.

איתי טמקין: אנחנו מנסים לגבש כמה מקורות אפשריים כדי שההצעה הזאת תועבר כהצעה מאוזנת.

איתי טמקין: אנחנו חושבים שכל הצעת חוק שעוברת בצורה לא מאוזנת מחלישה את האמינות הפיסקלית שלנו כמדינה, כממשלה.

איתי טמקין: אנחנו מבקשים מהוועדה לחכות שיוצמד לדבר הזה מקור.

בצלאל סמוטריץ': אפשר לקבל את ה-55 מיליון בחלוקה לישובים?

איתי טמקין: רשות המיסים יודעת לחלק את זה לישובים.

משה גפני: אם אתה בא וקובע קריטריון חדש, אתה נכנס להסתבכות גדולה.

משה גפני: אם אתה לא משנה מהחוק הקיים, אם אתה לא משנה מהקריטריונים הקיימים ואתה רק אומר שאלה שהם בפחות מארבע במדד הסוציו-אקונומי יקבלו 12%, אתה מכניס את אותם כמה ישובים שאנחנו מדברים עליהם.

בצלאל סמוטריץ': אתה ישן יותר טוב עם הישראבלוף.

משה גפני: אני מכיר את החוק הזה, אני עבדתי עליו, אני יודע על מה מדובר.

משה גפני: שכנעתי את שר האוצר שמבחינה מקצועית זה הדבר הנכון ביותר.

משה גפני: אם להסתכל על הישובים, הייתי רוצה את זה אחרת, אמרתי את זה גם ליועצת המשפטית.

משה גפני: מכיוון שהנושא הזה עומד כל הזמן בבג"ץ, והוא גם לא ייפול בבג"ץ מכיוון שאנחנו הולכים על פי קריטריונים, אני מחכה שהממשלה תביא הצעת חוק מסודרת על הכל.

משה גפני: כרגע יש לנו ויכוח עם משרד האוצר, כי משרד האוצר אומר שאין כסף.

שלמה קרעי: למה זה למעט מועצה אזורית?

משה גפני: האוצר מבקש לתת לו אפשרות להביא מקור לכסף הזה.

לירון נעים: הקריטריון החדש שמוצע כאן מורכב ממדדים שקיימים כבר היום בחוק ואפשר לבסס עליהם הטבות מס.

משה גפני: יבואו אלי בטענות שהייתי יכול לעשות את זה אחרת, עם קריטריונים שונים שהיו מכניסים עוד ישובים.

משה גפני: למה לא יותר טוב הקריטריון של מה שמיכל שיר קבעה בקריאה טרומית?

לירון נעים: ההסתייגות שהייתה לנו ביחס לקריטריון שהוצע בהצעת החוק המקורית, וגם בשני הגלגולים שהיו מאוחר יותר, הייתה בנוגע לקריטריון שהתייחס להרכב לאומי.

לירון נעים: זה קריטריון שעד היום החקיקה הישראלית לא השתמשה בו כקריטריון רלוונטי לקביעת הטבות מס.

לירון נעים: הוא גם קריטריון שעלול להעלות שאלות משפטיות לא פשוטות.

לירון נעים: לא ברור מה הקשר בין הרכב לאומי לבין הטבות מס.

לירון נעים: הוועדה הזאת קבעה מה רלוונטי, היא קבעה מה הקריטריונים שרלוונטיים להטבת מס, כשהקריטריון של הרכב לאומי לא היה אחד מהם.

לירון נעים: זה היה קושי אחד.

לירון נעים: קושי נוסף זה שבהצעת החוק המקורית הקריטריון נבנה כך שהוא היה מתאים או מותאם לישוב אחד בלבד, מה שהחזיר אותנו לעידן הרשימות השמיות, עידן שנפסל על ידי בג"ץ ונאסר מ-2012.

לירון נעים: ההסתייגות שהייתה לנו ביחס לקריטריון בשלושת הגלגולים הקודמים כבר לא רלוונטית לקריטריון שמוצע כאן, כיוון שמה שמוצע כאן עכשיו מתבסס על מדדים שהחקיקה ממילא משתמשת בהם ומוכרים כמדדים לגיטימיים למתן הטבות מס.

לירון נעים: כמובן שלכל קריטריון צריכה להיות הצדקה, הסבר.

לירון נעים: אני מניחה ומקווה שבדיון הזה יוצגו ההצדקות לקריטריון החדש המוצע.

שלמה קרעי: למה קריטריון של אפליה מתקנת כלפי מיעוטים היא בסדר?

שלמה קרעי: פה יש סוג של העדפה מתקנת.

לירון נעים: לא הוצג שום נימוק שמתייחס להרכב לאומי או נימוק של העדפה מתקנת.

לירון נעים: איש לא אמר שאנשים עוזבים או מגיעים לישוב בגלל ההרכב הלאומי שלו.

לירון נעים: הצעת החוק שהוצגה כאן דיברה על עכו, לא דובר בה על הרכב לאומי.

שגית אפיק: הגדרה של ישוב עירוני מעורב לא חלה רק על עכו.

שגית אפיק: ההגדרה שהייתה בנוסח שהביאה חברת הכנסת מיכל שיר חלה גם על ישובים נוספים.

שגית אפיק: הקושי שלנו היה בכך שמדובר בקריטריון חדש לחוק הטבות המס, בקריטריון שלא היה קיים עד כה, לכן לא ידענו מה המדיניות הממשלתית בנושא.

לירון נעים: הוא עלול לעורר קושי, כיוון שהוא מכניס שיקולים של הרכב לאומי לתוך הטבות מס.

לירון נעים: גם לא ניתנה לו שום הצדקה.

משה גפני: זה לא נמצא.

לירון נעים: נכון.

לירון נעים: השבתי לאדוני מה הייתה ההסתייגות לקריטריון הקודם.

לירון נעים: לקריטריון החדש אין לנו הסתייגות כזאת.

שגית אפיק: אם לחדד את דברייך, הקריטריון החדש מקובל עליכם.

לירון נעים: כך אמרתי.

ינון אזולאי: למה מועצות אזוריות לא כלולות?

שגית אפיק: ככה בנוי החוק.

שגית אפיק: ההגדרה של ישוב עירוני לא כוללת מועצות אזוריות.

שגית אפיק: מ-2015 זו ההגדרה של ישוב עירוני.

שלמה קרעי: למה להגדיל לישוב עירוני?

שגית אפיק: ההנחה בשנת 2015 הייתה שישוב עירוני צריך תוספת מסוימת, כיוון שהוא, בניגוד לישוב כפרי, נותן שירותים לסביבה שלו.

שגית אפיק: ההנחה הייתה שצריך להיטיב מעט עם הישובים העירוניים, על-מנת שיוכלו להיות מספיק חזקים להעניק שירותים בתחומי החינוך ושירותי קהילה כאלה ואחרים.

שגית אפיק: יש הגדרה לישוב עירוני, שזאת הגדרה שהוועדה קבעה כבר בשנת 2015.

שגית אפיק: אנחנו השתמשנו כרגע באותה הגדרה.

שלמה קרעי: כאן לא מדובר בהטבה ליישוב, מדובר בהטבה לתושבים.

משה גפני: כל החוק הזה הוא כך.

אוסאמה סעדי: אנחנו מברכים על ההצעה החדשה והמעודכנת.

אחמד טיבי: אנחנו דחפנו את זה.

אוסאמה סעדי: כולנו ברשימה המשותפת הבאנו נתונים לגבי חוסר השוויון שיש בין הישובים השונים.

אוסאמה סעדי: דיר חנא הייתה מקבלת 12%, עראבה וסחנין קיבלו 10%.

אוסאמה סעדי: לפי התיקון הזה הם יקבלו את מה שמגיע להם, שזה 12%.

אוסאמה סעדי: תמכנו בעכו, אנחנו חושבים שמגיע לעכו תוספת של חמישה אחוזים.

אוסאמה סעדי: כל הזמן דיברנו על מזערה שקיבלה שבעה אחוז.

אוסאמה סעדי: עכשיו מתקנים את העוול שהיה למזערה כך שהיא תקבל 12%.

אוסאמה סעדי: ג'וליס קיבלה שבעה אחוז.

אוסאמה סעדי: למה ג'וליס שבעה ולא 12%?

אוסאמה סעדי: לפי התיקון הזה גם ג'וליס תקבל 12%.

אוסאמה סעדי: אבו סנאן – 10%, עכשיו תקבל 12%.

אוסאמה סעדי: ג'דיידה-מכר – 10%, עכשיו תקבל 12%.

אוסאמה סעדי: דיר אל-אסד, טמרה, כאבול, ירכא, מג'ד אל-כרום, בועיינה, סחנין, עראבה - כל אלה היו מקבלים 10%, עכשיו יקבלו 12%.

אחמד טיבי: גם חצור הגלילית.

אוסאמה סעדי: גם טבריה.

גדעון סער: אני מלכתחילה לא ראיתי שום בעיה בקריטריון של עיר מעורבת.

גדעון סער: אם נהנים ממנו יהודים וערבים, מה הבעיה?

גדעון סער: אומרים שזה קריטריון חדש.

גדעון סער: העובדה שזה חדש לא אומר שיש בעיה.

גדעון סער: למשפטנים יש יכולת, גם כשהם טוענים טיעון משפטי, לשלהב את עצמם באופן מסוים.

גדעון סער: הם הגיעו לזה שהם מאמין בטיעון ברמה של דבקות דתית.

גדעון סער: הפתרון שהציגה היועצת משפטית של הוועדה נראה לי סביר.

גדעון סער: נכון שהוא משדרג רשויות שממילא מקבלות הטבות מס.

אוסאמה סעדי: לא משדרג, הוא מתקן עוול.

גדעון סער: כל אחד וניסוחו.

גדעון סער: חלק מהרשויות הן יהודיות, חלק ערביות, חלק דרוזיות.

גדעון סער: גם המשפטנים באים ואומרים שקל יהיה להם להגן על הדבר הזה.

גדעון סער: בא חבר הכנסת סמוטריץ' ושואל - למה זה לא נעשה בהוראת קבע.

גדעון סער: אם זה בסדר, אם זה לא איזה קריטריון חדש אלא נסמך על העניין הסוציו-אקונומי, מה הקושי שהוא יהיה תיקון קבוע?

גדעון סער: חבר הכנסת סמוטריץ', אתה צודק, אבל כדי להתקדם בחיים אפשר לקבל גם את הדבר הזה.

גדעון סער: ואז אנחנו באים לישיבה ומגלים דבר מפתיע מאוד על התנהלות משרד האוצר.

גדעון סער: רשות המיסים, שהיא עד כמה שאני יודע חלק אינטגרלי ממשרד האוצר, הייתה בתוך הפתרון והנוסחה שהוכנה לישיבה הזאת.

גדעון סער: פותח נציג משרד האוצר ואומר: "שר האוצר ביקש לתמוך".

גדעון סער: בקשה של שר האוצר זו לא בקשה שניתן להקל בה ראש, זו בקשה שיש לה משקל.

גדעון סער: אחרי ששר האוצר הודיע בהודעה רשמית מטעמו שיש מקור תקציבי, ולהודעה רשמית מטעם משרד האוצר יש משקל, פתאום אין מקור תקציבי.

גדעון סער: הדבר הזה נודע ממש ערב כינוס הישיבה.

גדעון סער: הם אומרים לנו לחכות על סכום של 50 מיליון שקל, לא על סכום של מיליארדים.

גדעון סער: הוועדה הזאת, בוודאי בתקופה האחרונה, מאשרת מיליארדים כדבר שבשגרה.

גדעון סער: אני חושב שהוועדה חייבת היום לאשר את הצעת החוק.

גדעון סער: אני משוכנע שאם היא לא תאשר היום את הצעת החוק, אנחנו לא נצא מהעניין הזה, מכל מקום יבואו כאלה שירצו להכניס ולהוציא.

גדעון סער: אפשר לחכות עוד שבוע כדי שתסתיים עבודת המטה במשרד האוצר והוא יצליח לאתר את אותם 50 מיליון שקלים שקרה איזה משהו בתהליך והם הלכו לאיבוד.

גדעון סער: אם לא, לכנסת יש סמכות ברוב של 50 חברי כנסת להגיד לממשלה: את זה אני דורשת שתתקצבי.

משה גפני: חבר הכנסת גדעון סער, היית שר בכיר בממשלות, אתה מכיר את עבודת הממשלה שלפעמים היא מוצלחת, לפעמים היא פחות.

גדעון סער: אני חייב להגיד שכזאת עבודה עוד לא הכרתי.

משה גפני: האם מציעת החוק קיבלה אישור של ועדת שרים לחקיקה?

גדעון סער: לפני המליאה.

משה גפני: עבדנו כדי להביא את זה למצב שמשרד המשפטים יסכים ולא יטיל על זה וטו.

משה גפני: היועץ המשפטי על הנוסח הזה אמר שאין מניעה, זאת הייתה התשובה שלו.

משה גפני: באו אנשי משרד האוצר ואמרו לשר האוצר, "אין לנו מקור תקציבי".

משה גפני: מציעת החוק לא יכולה להמשיך עם העניין הזה עד שזה לא ייגמר, וזה עומד להיגמר.

מיכל שיר סגמן: הם מצאו מקור תקציבי, רק שאתמול בלילה הם החליטו שהמקור התקציבי הזה לא טוב.

גדעון סער: בהודעה לתקשורת של שר האוצר נאמר שיש מקור תקציבי, שאותר מקור תקציבי.

גדעון סער: זה היה לפני שמליאת הכנסת אישרה בקריאה ראשונה את הצעת החוק.

אחמד טיבי: ועדת הכספים דנה בעניין של הטבות המס גם בקדנציות קודמות.

אחמד טיבי: אוסאמה ואני התעמקנו בנושא, דחפנו לצמצום הפערים ותיקון העוול שהתרחש בישובים ערביים רבים.

אחמד טיבי: תמכנו גם בבקשה של ראש עיריית עכו, בחוק של מיכל, כי זה חוק שמיטיב עם כל תושבי עכו.

אחמד טיבי: כל הרשימה המשותפת תמכה בו.

אחמד טיבי: אנחנו עכשיו מדברים על תיקון עיוותים, לכן בהצעת החוק הזאת יוכנסו ישובים חדשים.

בצלאל סמוטריץ': למה זה עיוות שצריך לתקן?

בצלאל סמוטריץ': היו קריטריונים.

אחמד טיבי: זה רק תיקון חלקי, מגיע להם יותר.

רם בן ברק: חבר הכנסת טיבי, אנחנו נותנים את זה לעכו, כי עכו נמצאת במצב סוציו-אקונומי לא גבוה והיא גם ישוב מעורב.

אחמד טיבי: כולנו תומכים בעכו.

אחמד טיבי: לא צריך להטיף לנו מוסר בנושא הזה.

אחמד טיבי: יש ישובים נוספים שהם לא ישובים מעורבים.

אחמד טיבי: צריך לבטל את הביטוי "ישוב מעורב", כדי להכניס ישובים נוספים.

אחמד טיבי: מזערה נמצאת ליד נהריה.

אחמד טיבי: מה הבעיה שיש עכשיו תיקון?

אחמד טיבי: למרות שיתוק העבודה על ידי הממשלה הפריטטית שלא מעבירה חוקים וגם לא מכנסת ועדת שרים לענייני חקיקה, כאן בוועדת הכספים אנחנו לפעמים משיגים דברים.

מיכל שיר סגמן: על אחת כמה וכמה למה צריך להצביע היום.

אחמד טיבי: בוודאי.

אחמד טיבי: יש מקור תקציבי.

אחמד טיבי: שמשרד האוצר לא יגיד שאין מקור.

אחמד טיבי: הייתה הודעה, כמו שאמר גדעון, על כך שיש מקור תקציבי.

מיכל שיר סגמן: לנוסח הזה היה מקור תקציבי לפני כמה שעות בודדות.

אחמד טיבי: יש מקור תקציבי לכל אלה שנכללים בחוק הטבות המס.

אחמד טיבי: אגב, אלה לא סכומים גדולים שאוצר המדינה לא יכול לעמוד בהם.

אחמד טיבי: מדובר בסכומים שחשובים לכל אזרח בישובים האלה.

אחמד טיבי: חשוב שתהיה הצבעה היום.

עאידה תומא סלימאן: למרות שהצבענו בקריאה ראשונה בעד הנוסח הראשון, הצהרנו בצורה הכי ברורה שאנחנו לא אוהבים את הנוסח הראשון, שאנחנו לא רוצים אותו.

עאידה תומא סלימאן: הצבענו בעד, כי ידענו כמה חשובה ההטבה הזאת כדי לחזק את העיר ולחזק את האוכלוסייה שנמצאת.

עאידה תומא סלימאן: מי שייהנה מהטבות המס האלו הם לא העניים ביותר, כי כדי לקבל את הטבת המס צריך להגיע לרף הכנסה מסוים.

עאידה תומא סלימאן: מאוד נוח לנו לברוח לשיח הדמוגרפי, מאוד נוח לחלק מאיתנו לחשוב שהטבות מס מגיעות לאזרחים מסוימים אבל לא לאזרחים אחרים.

עאידה תומא סלימאן: תתפלאו לשמוע, אבל בעכו אנחנו רוצים להמשיך לחיות יהודים וערבים.

עאידה תומא סלימאן: מי שאוהב את העיר הזאת יבוא לגור בה, אהלן וסהלן, אם זה ערבי או יהודי.

עאידה תומא סלימאן: כשסוף סוף משרד האוצר ומשרד המשפטים מכניסים שיח נורמאלי, מכניסים שיח אנושי, רוצים לתקן עוול, הם פתאום נבהלים.

עאידה תומא סלימאן: כנראה שאחרי שהם ראו שהם עשו יותר מידי טוב הם רוצים להחביא את המקור התקציבי, להגיד שאין מקור תקציבי.

עאידה תומא סלימאן: אדוני היושב-ראש, אני חושבת שחשוב מאוד לדחוף את הכנסת המשותקת הזאת לעשייה טובה.

עאידה תומא סלימאן: אולי הדבר היחיד שיזכרו לאחר שנלך לבחירות זה שהעברנו כמה חוקים כאלה שמיטיבים עם אזרחים בלי הבדל של לאום.

ניר ברקת: אנחנו לא חיים בעולם סטטי, אנחנו חיים בעולם מאוד דינאמי.

ניר ברקת: הפער בין הפריפריה למרכז הולך וגדל, אנחנו צריכים להבין את זה.

ניר ברקת: בתקופת הקורונה, אני רוצה להזכיר, אנחנו מדברים על חבילות גדולות של סיוע.

ניר ברקת: אנחנו לא מונעים סיוע כי אין מקור תקציבי, למרות שאנחנו יודעים שהיום המדינה נמצאת בגרעון מאוד-מאוד גדול.

ניר ברקת: אנחנו לא צריכים לחשוש מסעיף שמקדם את הפריפריה, את עכו ואת הישובים סביבה.

ניר ברקת: אני בעד לאשר את זה היום ושהאוצר ימשיך לחפש מקור תקציבי.

ניר ברקת: אם הבור התקציבי של מדינת ישראל הוא למעלה מ-100 מיליארד שקל, אז הוא יהיה 100 מיליארד שקל ועוד עשרות מיליוני שקלים כשנעביר את זה.

בצלאל סמוטריץ': אני מתנצל שאני רוצה לתקוע סיכה בבלון ולהגיד שהטבות המס לא נועדו לעזור לאנשים מסכנים שגרים בסוציו-אקונומי נמוך.

בצלאל סמוטריץ': אם זאת המטרה, תתנו לכל מקום שיש לו סוציו-אקונומי נמוך.

בצלאל סמוטריץ': הטבות המס נועדו לעודד אנשים לגור במקומות שיש בהם שני אלמנטים: אחד, שקשה לגור בהם, ושניים, שהמדינה רוצה לעודד אנשים ללכת לגור בהם.

בצלאל סמוטריץ': משרד האוצר אומר שזה קשקוש, שהטבות המס לא מעודדות אנשים לגור שם, שעל זה נתווכח.

בצלאל סמוטריץ': בתל-אביב קשה לגור כי מאוד יקר.

בצלאל סמוטריץ': לא צריך לעודד אנשים לגור שם, כי גרים שם ממילא.

בצלאל סמוטריץ': הקריטריון של עיר מעורבת שהביאו המציעים זה הדבר הכי לגיטימי וענייני בעולם למטרה ולתכלית הזאת.

בצלאל סמוטריץ': הוא פי אלף יותר לגיטימי מהישראבלוף שאתם עושים עכשיו.

בצלאל סמוטריץ': עיר מעורבת כמו עכו שסובלת מהגירה שלילית זאת עובדה.

בצלאל סמוטריץ': מדינת ישראל רוצה לעודד את העיר עכו, לעודד אנשים לבוא לגור שם.

בצלאל סמוטריץ': מכיוון שאנחנו רוצים להביא לעכו אוכלוסיות חזקות שמרוויחות הרבה ומגיעות לסף המס, אנחנו רוצים לתת לה הטבות מס.

בצלאל סמוטריץ': חבר הכנסת גדעון סער וחברת הכנסת מיכל שיר, אין לליכוד יכולת עמידה מול הקשקוש המשפטי שמופיע כאן.

גדעון סער: כואב לך שטבריה, חצור הגלילית וג'וליס מקבלות?

בצלאל סמוטריץ': ממש לא.

בצלאל סמוטריץ': אין בקריטריון של עיר מעורבת שום בעיה.

בצלאל סמוטריץ': המשפטיזציה השמאלנית, ואני אומר את זה בעדינות, מנסה להכתיב לנו.

בצלאל סמוטריץ': אני מאוד שמח שהישובים הערביים באזור שם יקבלו הטבות מס, כי אני לא רוצה שערבים יבואו לגור בישובים היהודיים.

בצלאל סמוטריץ': אני לא רוצה שערבים ממזערה או מג'דיידה יבואו לעכו, אני לא רוצה שהם יבואו לכרמיאל, אני לא רוצה שהם יבואו לנהריה.

אחמד טיבי: זה יהיה רטרואקטיבי מתחילת השנה?

שלומית ארליך: זה יחול מיום 17 ביוני.

בצלאל סמוטריץ': אני רק חושב שאסור שזה יהיה בהוראת שעה.

ינון אזולאי: אני חושב שזה הישג גדול לעיר עכו.

ינון אזולאי: מיכל, יישר כוח על המקום שהגענו אליו.

ינון אזולאי: אבי מורי, זכרונו לברכה, היה הראשון שהביא את החוק הזה ב-2001.

ינון אזולאי: לצערי, זה אחר כך ירד.

ינון אזולאי: אני שמח מאוד עכשיו שזה עולה.

ינון אזולאי: גדעון, אם זה יעלה בשבוע הבא, זו בכלל תהיה סגירת מעגל גדולה מאוד.

ינון אזולאי: בצלאל, אני אף פעם לא מסתכל למה השני מקבל, אני מסתכל רק על מה שאני צריך לקבל.

ינון אזולאי: אני חושב שגם לאוכלוסיות ביהודה ושומרון צריך לתת הטבות מס.

בצלאל סמוטריץ': אגב, מדובר ב-50 מיליון שקל ששנים האוצר לא מוצא.

בצלאל סמוטריץ': אני אביא את זה הכי מהר לכנסת, אני אחתים את כולכם, ואז נראה את שר האוצר ואת הליכוד לא מוצאים את ה-50 מיליון.

ינון אזולאי: בצלאל, אני מסכים לזה, אבל אני חושב שגם לישובים הערביים מסביב מגיע.

ינון אזולאי: מה, הם לא בני אדם?

ינון אזולאי: לא מגיע להם?

ינון אזולאי: גם להם מגיע, גם הם רוצים לחיות.

בצלאל סמוטריץ': יש תכלית לחוק.

ינון אזולאי: בצלאל, יש פה את טבריה, יש פה את חצור.

ינון אזולאי: אתה יודע טוב מאוד שטבריה נמצאת במצב שחייבים לעזור לה.

ינון אזולאי: צריך לעשות הכל על מנת להרחיב את זה גם ליישובים אחרים.

אנטאנס שחאדה: למרות שידענו שהאוכלוסייה הערבית בעכו היא לא הנהנית המרכזית מהטבות המס, אמרנו שנתמוך כי זה יטיב עם עכו.

אנטאנס שחאדה: לא הסתכלנו אם מדובר ביהודים או בערבים, הסתכלנו על כך שהאוכלוסייה שם חלשה.

אנטאנס שחאדה: מי שמדבר על מיגור הפשיעה בחברה הערבית, מי שמדבר על פיתוח כלכלי, מי שמדבר על העלאת ההשתתפות בכוח העבודה של נשים ערביות, חייב לתת הטבות מס כאלו.

אנטאנס שחאדה: הטבות המס הן שוליות, כי רוב האזרחים שם לא מגיעים לרף המס הדרוש.

אנטאנס שחאדה: אנחנו רוצים לשנות את המצב הכלכלי שלהם כך שיהיה דומה לשאר הישובים.

אנטאנס שחאדה: מי שמתנגד לזה שיתבייש לו.

אוסאמה סעדי: יש שני ישובים בתוך המפה שמשום מה לא מקבלים במשך שנים, שזה אעבלין וכאוכב אבו אל-היג'א.

אוסאמה סעדי: חבר הכנסת סמוטריץ' דיבר על ישובים מעורבים.

אוסאמה סעדי: למה את לוד ורמלה, שהם ישובים מעורבים, לא הכניסו?

אוסאמה סעדי: הטיעון הזה הוא טיעון גזעני פרופר.

אחמד טיבי: מה שאמר אוסאמה על אעבלין וכאוכב העלינו כאן מספר פעמים.

אחמד טיבי: כאוכב ואעבלין עונות כמעט על כל הקריטריונים.

אלכס קושניר: למרות שהחוק התחיל ממשהו אחד והסתיים במשהו אחר, אני מברך על התוצאה.

אלכס קושניר: אני חושב שלעכו מגיע לקבל את הטבות המס.

אלכס קושניר: יישובי הגדר לא קיבלו פה שום דבר.

גדעון סער: יש להם.

אלכס קושניר: לפני חודשיים העליתי בכנסת קריטריון שנקרא "ישוב תחת איום מיידי".

אלכס קושניר: התכוונתי לעיר אשקלון שסופגת אש כבר יותר מעשור ואף אחד לא מתייחס.

אלכס קושניר: רוב חברי הליכוד צעקו לי במליאה "פופוליסט", צעקו לי "זה בלתי אפשרי", אבל הנה זה כן אפשרי.

אלכס קושניר: אני רואה שאפשר לשנות קריטריונים בפקודת מס הכנסה, אני רואה שאפשר לעשות דברים.

אלכס קושניר: אני פונה לחבריי בליכוד, המהלך הזה מבורך וחשוב, אנחנו כמובן נצביע בעד, אבל יש את אשקלון שסופגת אש.

אלכס קושניר: זה לא שמשפרים לה את הטבות המס, פשוט אין לה בכלל, אפס.

אלכס קושניר: אני מבקש מכם, יש הצעות חוק, תתגייסו כמו שהתגייסתם בשביל עכו.

רם בן ברק: אני חושב שאנחנו צריכים לעודד ערים מעורבות במדינת ישראל.

רם בן ברק: חשוב שאזרחי מדינת ישראל יחיו ביחד, חשוב שהם יכירו את התרבות אחד של השנייה, לכן אני חושב שצריך לעזור לעכו.

רם בן ברק: אני לא חושב שצריך להרחיב את החוק הזה למקומות אחרים.

רם בן ברק: אני חושב שהקריטריונים שיש לנו היום הם קריטריונים נכונים שצריך להמשיך אותם.

אוסאמה סעדי: זה במסגרת הקריטריונים.

רם בן ברק: אם רוצים לשנות את הקריטריונים לגבי הישובים היהודיים ולגבי הישובים הערביים, אני לא פוסל את זה, אבל שיביאו את זה לדיון.

רם בן ברק: העניין הזה של עיר פריפריאלית על גבול הצפון שגרים בה יהודים וערבים זה משהו שצריכים לעודד, שצריכים לתמוך בו.

רם בן ברק: צריך לעודד קיבוצים ומושבים להיות מעורבים כדי שיזכו באותן הטבות מס.

קטי קטרין שטרית: אני חושבת שלוקחים את הדיון הזה לכיוון הלא נכון.

קטי קטרין שטרית: לוקחים את הדיון הזה ליישובים ערבים-יהודים, האם מותר או לא מותר.

קטי קטרין שטרית: לחלוטין לא.

קטי קטרין שטרית: כשגרתי בלוד היו לי שכנים נוצרים, שכנים מוסלמים.

קטי קטרין שטרית: ברדיוס שלנו הייתה כנסיה, היה מסגד והיה בית כנסת.

קטי קטרין שטרית: הלוואי וכל מערכת היחסים במדינה הזאת הייתה כמו ברדיוס הזה שכולם ידעו להסתדר עם כולם.

קטי קטרין שטרית: אל תיקחו את זה לכיוון של יהודים-ערבים.

קטי קטרין שטרית: הסיפור פה היא העיר עכו שהתושבים שלה עוברים לנהריה בגלל ההטבות.

קטי קטרין שטרית: אנשים היום רוצים לשמור על כל שקל, לכן הם עוברים למקום קרוב שבו ניתנות הטבות.

קטי קטרין שטרית: לזה אפשר להוסיף את האלמנטים של עיר מעורבת, סוציו-אקונומי.

קטי קטרין שטרית: אל תיקחו את הדיון לכיוון הלא נכון.

קטי קטרין שטרית: אנחנו יכולים לראות את אותו דבר במרכז הארץ.

קטי קטרין שטרית: העיר לוד ורמלה התרוקנו לכיוון מודיעין.

קטי קטרין שטרית: למה?

קטי קטרין שטרית: כי אנשים בחרו ללכת לעיר שנראית חדשה יותר.

קטי קטרין שטרית: אנחנו רוצים להיטיב עם העיר עכו כדי שהתושבים יישארו.

משה גפני: אני, בניגוד אליכם, פחות חכם מכם אבל עם יותר ניסיון.

משה גפני: אני זוכר שלפני הרבה שנים הביאו לישיבה בוועדת הכספים ישובים.

משה גפני: בסוף זה הגיע לבג"ץ.

משה גפני: בג"ץ אז אמר על הכנסת שההתנהגות שלה היא התנהגות סקטוריאלית, היא התנהגות לא נכונה, ושאם הכנסת לא תקבע קריטריונים, הוא יפסול את כל הנושא של הטבות המס.

משה גפני: אני בזמנו לקחתי את זה על עצמי.

משה גפני: אני לא צריך לעשות את זה.

משה גפני: מי שצריכה לעשות את זה זאת הממשלה.

משה גפני: ראיתי בשבוע שעבר איך הממשלה מתעצלת.

משה גפני: אתם רוצים לדבר על עיר מעורבת?

משה גפני: מאה אחוז.

משה גפני: אם מדברים על עיר מעורבת, אז גם לוד היא עיר מעורבת.

משה גפני: הנושא של הטבות המס לא קשור לעיר מעורבת, אין לזה שום רלוונטיות.

משה גפני: הרלוונטיות זה המפה, המרחק ממרכז הארץ, המצב הסוציו-אקונומי והקרבה לגבול.

משה גפני: אלה הקריטריונים.

משה גפני: אם לא היה משהו מיוחד, יכול להיות שהייתי לוקח את זה על עצמי.

משה גפני: אני רוצה קריטריונים.

משה גפני: אין ישוב חרדי אחד שמקבל אזור עדיפות לאומית.

משה גפני: כשאנשים באו אלי ושאלו למה לא הכנסתי איזה ישוב חרדי, אמרתי להם שעל פי הקריטריונים זה לא יכול להיכנס.

שלמה קרעי: אני מבקש להעלות שתי הסתייגויות.

שלמה קרעי: הסתייגות אחת, להשאיר את החוק המקורי כמו שהוא.

שלמה קרעי: אני נגד שלטון המשפטנים.

שלמה קרעי: אם חברי הכנסת יחליטו שהקריטריון של עיר מעורבת הוא חשוב, זה יהיה הקריטריון.

שלמה קרעי: עם כל הכבוד לדברים שאמרת, אדוני היושב-ראש, חברי הכנסת צריכים לקבל את ההחלטה, לא משרד המשפטים.

שלמה קרעי: גם אם משרד האוצר יתקע את זה ויגיד שאין תקציב לחוק כמו שהוא, צריך שתהיה האפשרות להעביר את החוק המקורי.

שלמה קרעי: אם משרד האוצר יגיד שיש תקציב, אין בעיה, אני אסיר את ההסתייגות.

שלמה קרעי: כרגע משרד האוצר תוקע את זה.

שלמה קרעי: ההסתייגות השנייה, להוריד את המילים "למעט מועצה אזורית".

שמעון לנקרי: אני מתעסק בחוק הזה כבר שנתיים.

שמעון לנקרי: אני חושב ששתו את הדם שלי בכפיות.

שמעון לנקרי: אני יכול להגיד לכם על לילות וימים בלי שינה.

שמעון לנקרי: אני עוד יותר רזיתי במהלך כל התקופה הבלתי אפשרית הזאת שכל פעם מישהו העלה הסתייגות אחרת, שכל פעם מישהו אמר משהו אחר, שכל פעם קפץ משהו.

שמעון לנקרי: אני רוצה להקריא לכם מה כתב שר האוצר בידיעה שהוא הוציא לפני שבועיים כשישבנו אצלו.

שמעון לנקרי: הוא כתב כך: "בדיון שקיים שר האוצר עם אנשי משרדו נמצא המקור התקציבי הנדרש למימון העלות של החוק של עכו".

שמעון לנקרי: החוק עבר גלגולים.

שמעון לנקרי: היה לנו חוק בשנת 2000 שינון דיבר עליו.

שמעון לנקרי: כבר קצה נפשם של תושבי עכו במה שקורה.

שמעון לנקרי: אנשים פה לא מבינים שכל הסתייגות, שכל עיכוב זה עוד משפחות שלא נמצאות, שלא קיימות, שלא נשארות.

שמעון לנקרי: כשאני מסתכל על כנסת ישראל, כשאני מסתכל על הוועדה, אני רואה שיש פה תקלה עצומה בהבנה.

שמעון לנקרי: ראיתי את הישובים הנוספים שנכנסים.

שמעון לנקרי: אני שמח שנכנסים עוד ישובים, אני אוהב שנכנסים עוד ישובים, אבל אנשים, די , נמאס לנו, תעבירו את זה כבר, קצה נפשנו בכל ההתנהלות המבזה הזאת.

שמעון לנקרי: כמה אתם עוד רוצים שאני אתחנן?

שמעון לנקרי: אין אחד שלא התחננתי בפניו.

משה גפני: אין פה התבזות.

אחמד טיבי: ההצעה תתקבל.

שמעון לנקרי: די, הגיע הזמן שתעבירו את זה בלי הסתייגויות, בלי כלום.

שמעון לנקרי: לפני שבועיים אמר פה הנציג של משרד האוצר שזה עולה 100 מיליון, פתאום זה ירד ל-50 מיליון.

שמעון לנקרי: אני לא מתווכח, רק תעבירו את זה.

שי חג'ג': אנחנו בעד העיר עכו והישובים האחרים, אנחנו לא מתנגדים שהם יקבלו, אנחנו שמחים על זה.

שי חג'ג': כל המטרה של ההטבה שאתם העליתם, או לפחות מה שהגדירה חברת הכנסת שיר, היא להיטיב עם ישובים מעורבים שנמצאים בסמיכות לגבול.

שי חג'ג': עם כל הכבוד לעכו ולישובים מעורבים, גם במועצות האזוריות שסמוכות לגבול יש תושבים מעורבים.

שי חג'ג': אין שום סיבה להחריג את המועצות האזוריות, זה משהו לא הגיוני.

שי חג'ג': לא מדובר בהרבה מועצות אזוריות.

שי חג'ג': המועצות האזוריות צריכות להיות בדיוק כמו העיר עכו.

שי חג'ג': אם נתתם לעכו, תתנו גם למועצות האזוריות.

שי חג'ג': הזכרתם פה את אשקלון.

שי חג'ג': אני אשמח גם שתתנו לאשקלון, כי מרחבים היא באותה קטגוריה של אשקלון.

משה גפני: מרחבים בפנים, אשקלון לא.

איתי טמקין: אנחנו הצבענו על מקור.

איתי טמקין: יש עוד תהליך פרוצדוראלי שהוא צריך לעבור, לכן ביקשנו הארכה.

איתי טמקין: כשאנחנו מדווחים לעולם על הגירעון של הממשלה, אנחנו מבדילים בין אירוע הקורונה וחבילות הסיוע שמוגדרות לקורונה, לבין מצב פרמננטי של מדינת ישראל.

איתי טמקין: בשנים האחרונות לא עבר חוק תקציבי בלי מקור לצידו.

איתי טמקין: חוק תקציבי בלי מקור לצידו זה משהו שנתקשה להסביר בעולם.

איתי טמקין: לשנות מדיניות פרמננטית בלי מקור זאת התנהלות חדשה שבשנים האחרונות לא הייתה, זה מדרון בעייתי להיכנס אליו.

משה גפני: אני מבקש להצביע .

משה גפני: או שתגישו רביזיה, או שאני לא אגיש את זה למליאה עד שתגידו מה המקור התקציבי.

משה גפני: בימים הקרובים אני מתכוון להביא את הנושא של הוראת השעה.

משה גפני: אני רוצה את התשובה של הממשלה לגבי העניין הזה.

משה גפני: היועץ המשפטי לממשלה אמר שמשרד האוצר צריך להקים צוות.

משה גפני: ברגע שיש צוות אפשר יהיה להאריך את הוראת השעה.

משה גפני: גם שר המשפטים אומר את אותו דבר.

הילה שי וזאן: מצוותו של שר המשפטים נמסר לי הבוקר ששר האוצר החליט להקים את הצוות הזה כדי להאריך את הוראת השעה עד סוף השנה.

הילה שי וזאן: זאת הסיבה שמשכתי את ההסתייגות שלי, אחרת היא הייתה נשארת על כנה.

משה גפני: הייתי נוכח שם.

משה גפני: אני רוצה תשובה לגבי המקור ולגבי הוראת השעה שאני רוצה להביא בשבוע הבא.

אופיר כץ: אדוני היושב-ראש, אני מסכים להצעה שלך.

אופיר כץ: כמו שהוא אמר, זה יגיע לוועדת שרים.

אופיר כץ: אני מניח שעד אז כבר יהיה את המקור התקציבי.

אופיר כץ: זה לא סכום בשמיים.

אופיר כץ: אני מסכים לגמרי שהגיע הזמן שהממשלה תסדיר את הנושא הזה של הטבות מס.

אופיר כץ: יש עדיין רשויות שלא ברור לי איך הן לא כלולות בפנים, כמו מגדל העמק, כמו קרית גת, כמו קרית מלאכי.

מיקי לוי: בסוף זה יהיה על כל המדינה ולא יהיה כסף לשלם מיסים.

אופיר כץ: זה פריפריה, לא כל המדינה.

אופיר כץ: מגדל העמק זה לא רעננה ולא הוד השרון.

אופיר כץ: צריך להסדיר בתוך זה את הנושא של המועצות האזוריות.

אופיר כץ: אני רוצה לברך את מיכל שדחפה את החוק הזה, אני רוצה לברך את ראש עיריית עכו, את תושבי עכו.

אופיר כץ: זאת גם בשורה לתושבי טבריה שיזכו להעלאה באחוז, בשורה לתושבי חצור, ירכא, ג'וליס וכל האזרחים מכל המגזרים שיזכו להטבה הזאת.

מיכל שיר סגמן: משרד האוצר, מצאתם מקור תקציבי.

מיכל שיר סגמן: היה מקור תקציבי, רק הוא נמשך ברגע האחרון.

מיכל שיר סגמן: תודה רבה לכל מי שתומך בחוק הזה.

מיכל שיר סגמן: מדובר בתיקון עוול נקודתי.

מיכל שיר סגמן: תודה רבה לשגית, תודה רבה לראש העיר, תודה רבה לגדעון סער.

מיכל שיר סגמן: אני מקווה שהעניין הפרוצדוראלי לא יתקע חוק כל כך חשוב.

משה גפני: גיא הודיע, בעקבות מה שביקשנו ממנו בישיבה הקודמת, שתהיה הארכת מועדי הגשת הבקשות למענקי עידוד תעסוקה ב-30 ימים.

גיא גולדמן: נקדם תיקון חקיקה שייתן הארכה להגשת בקשות.

משה גפני: תעשו את זה מהר.

שלומית ארליך: תיקון 1.

שלומית ארליך: בפקודת מס הכנסה, בסעיף 11 - סעיף 11

שלומית ארליך: "יישוב עירוני מעורב" – עירייה או מועצה מקומית, למעט מועצה אזורית;

משנה יבוא: (ד) מי שהיה במשך כל שנת המס תושב ביישוב מוטב שהוא יישוב עירוני המשויך לאשכול 4 או לאשכול נמוך יותר במדרג החברתי- כלכלי, ולאשכול ארבע או לאשכול נמוך יותר במדרג הפריפריאלי, ייווסף לזיכוי ממס שהוא זכאי לו לפי פסקאות (1) עד (3), לפי העניין, שיעור של 5% מהכנסתו החייבת מיגיעה אישית.

משנה יבוא: ולתקרת ההכנסה ייווסף סכום נוסף על הסכום הקבוע בפסקאות (1) עד (3), לפי העניין, של 36,000 שקלים חדשים, ובלבד שסך שיעור הזיכוי ממס לתושב ביישוב מוטב שהוא יישוב עירוני לפי חוק זה לא יעלה על 12% מהכנסתו החייבת מיגיע אישית, עד לתקרת הכנסה של 168,000 שקלים חדשים.

משנה יבוא: הוראת פסקת משנה זו וההגדרה יישוב עירוני יחולו בתקופה שמיום כ"ה בסיון התש"ף (17 ביוני 2020), עד יום ז' בטבת התשפ"ג (31 בדצמבר 2022)" הארכת 2.

משנה יבוא: שר האוצר, באישור ועדת הכספים של הכנסת, רשאי, בצו, להאריך את תוקף התקופה האמורה בסעיף 11(ב) (3א) (ד) לפקודת מס הכנסה כנוסחו בחוק זה (להלן – תקופת הוראת השעה) כך שתחול גבי שנות מס נוספות; לבקשת רשות המיסים נבחן גם הוספת הוראה שלפיה אם תושב זכאי לזיכוי לפי פסקה זו או לזיכוי אחר לפי הוראות הסעיף, הברירה תהיה בידו לבחור אחד מהם.

גיא גולדמן: על-מנת להימנע ממצב שבו התיקון הנוכחי פוגע בהטבה קיימת שיש לתושב כלשהו.

שלומית ארליך: למה זה צריך לפגוע בהטבה קיימת?

גיא גולדמן: אם יש תקרה יותר גבוהה בסעיפים אחרים או זיכוי יותר גבוה, לא נלכוד את האוכלוסייה הזאת ונכפה עליה הטבה בשיעור יותר נמוך.

ניר ברקת: אנחנו מתקנים עיוות בין עכו לנהריה.

ניר ברקת: האם אנחנו מודעים לזה שאנחנו מייצרים עיוות במועצות האזוריות?

אופיר כץ: אנחנו לא מייצרים.

משה גפני: יש במועצות אזוריות הוראת שעה שצריך להאריך.

ניר ברקת: האם אפשר להוריד את המילים "למעט מועצות אזוריות".

משה גפני: אי אפשר.

משה גפני: אני בעד לקיים דיון.

משה גפני: כשעשיתי את החוק על נהריה לא ידעתי מה אני גורם לעכו.

ניר ברקת: אם מורידים את המילים "למעט מועצות אזוריות", זה בוודאי לא פוגע בעכו.

משה גפני: הרשימה המשותפת מסירה את ההסתייגויות?

אחמד טיבי: חוץ מהסתייגויות הדיבור.

שלומית ארליך: חברת הכנסת הילה שי וזאן אמרה שהיא גם מסירה.

שלומית ארליך: להשאיר בקשת רשות דיבור?

הילה שי וזאן: כן.

שלומית ארליך: חבר הכנסת קושניר אמר שהוא מסיר את בקשת רשות הדיבור, וגם חבר הכנסת שלמה קרעי.

שלומית ארליך: נשאר חבר הכנסת סמוטריץ'.

משה גפני: חבר הכנסת סמוטריץ', אם אתה לא מסיר את ההסתייגות על הוראת השעה זה יוצר לנו בעיות גדולות.

בצלאל סמוטריץ': אני מסיר.

משה גפני: תהיה לך רשות דיבור.

משה גפני: אני מבקש להצביע על הצעת חוק לתיקון פקודת מס הכנסה, התשפ"א.

גיא גולדמן: אם אין רביזיה, זאת הצעת חוק תקציבית שדורשת את הרוב המיוחד.

משה גפני: אני לא מביא את זה למליאה עד שלא תמצאו פתרון.

משה גפני: גם המציעה צריכה להגיע לוועדת שרים כדי לקבל את האישור.

משה גפני: אם תהיה בעיה, אתם יכולים להגיש את הרביזיה, אתם יכולים לעשות מה שאתם רוצים.

משה גפני: אני עדיין לא הגעתי למצב שאני הולך למלחמה נגד הממשלה.

משה גפני: כרגע אני איתכם, עובדה שגם בחוק הזה ישבתי עם השרים, ישבתי איתכם.

משה גפני: אני לא הולך לעשות דברים נגד.

גדעון סער: זה דבר שהוא בלתי תחום בזמן.

משה גפני: המגמה הייתה, כפי שאני נוכחתי, לאשר את זה.

משה גפני: מי בעד אישור הצעת החוק כפי שהקריאה היועצת המשפטית, ירים את ידו?

משה גפני: מי נגד, מי נמנע?

משה גפני: אושר.

משה גפני: הצעת החוק אושרה פה-אחד.

משה גפני: אני מברך את התושבים.

שמעון לנקרי: אני רוצה להודות לגפני, יושב ראש הוועדה, על ההובלה שלו.

שמעון לנקרי: ביחד עם מיכל שיר וכל האנשים, אם זה משרד ראש הממשלה, משרד האוצר, רשות המיסים, עברנו דרך ארוכה פה.

שמעון לנקרי: אני רוצה להודות לכולם.

שמעון לנקרי: רק אני יודע מה זה גלגולו של חוק בכנסת, כמה זה מורכב, כמה זה בעייתי.

שמעון לנקרי: אני רוצה לאחל לנו שתוך שבוע ייגמר הסיפור הזה וזה יאושר.

שמעון לנקרי: תודה מיוחדת לשגית, היועצת המשפטית של הוועדה.

משה גפני: תודה רבה.